יהב וינר

יהב וינר (4 ביוני 1986 – 7 באוקטובר 2023) היה יוצר קולנוע, שחקן, מפיק וצלם קולנוע ישראלי. ב-7 באוקטובר 2023, נרצח בטבח בכפר עזה על ידי מחבלי חמאס.

ביוגרפיה 
וינר נולד בקיבוץ כפר עזה ב-4 ביוני 1986. עם סיום שירותו הצבאי התקבל ללימודי משחק בסטודיו ניסן נתיב, ובעקבות כך עבר לתל אביב-יפו. במהלך הלימודים הכיר את אשתו לעתיד שי-לי עטרי ובשנת 2017 התחתנו. עם סיום לימודיו, התמקד וינר במשחק בבתי התיאטרון הבימה ותיאטרון הקיבוץ, ובתפקידים שונים בסרטי קולנוע, ובפרסומות טלוויזיה.

בשנת 2017, הגשימו הזוג את חלומם המשותף ללמוד קולנוע. וינר החל ללמוד בבית הספר מנשר לאמנות. ועטרי בחוג הקולנוע באוניברסיטת תל אביב. במהלך לימודיו צילם, ביים וכתב סרטים קצרים רבים אשר זכו להצלחה בפסטיבלים שונים בארץ ובעולם. ובמקביל, הפיק לאשתו שי-לי עטרי את סרטיה הקצרים.

בשנת 2019 יצא סרטו הקצר "שלוש נשימות", המספר את סיפורה של אישה המדמיינת את בעלה המת, שמנסה לגרום לה לעבור הלאה. את הסרט וינר ביים וכתב, ובנוסף גם שיחק יחד עם עטרי את הדמויות הראשיות הנושאות את שמותיהם האמיתיים. באותה שנה, יצא סרטו הקצר "Faith", אשר זכה בפרס סרט הסטודנטים הטוב ביותר בפסטיבל סולידריות לשנת 2020, וכן בפרס התסריט הטוב בפסטיבל Little Wing Film Festival.

בשנת 2020 הפיק את סרטה הקצר של עטרי, "נעורים", אשר הוקרן בבכורה עולמית בפסטיבל הקולנוע בקאן, ובפסטיבל פאלם ספרינגס, קליפורניה. באותה שנה, יצא סרטו הקצר והנסיוני "קבר אינדיאני", המספר על צעיר המבקש מאביו לקבור אותו בעודו בחיים. בסרט, וינר ואביו שיחקו את התפקידים הראשיים.

בסרטו הקצר האחרון "הילד", אשר יצא בשנת 2022, בחר וינר לכתוב על תקופת נעוריו בקיבוץ כפר עזה. הסרט מתמקד באב ובנו הפוסט-טראומטי המתמודדים מול הירי הרקטי מרצועת עזה. הסרט זכה בפרס הצילום הטוב ביותר בפסטיבל הסטודנטים הבינלאומי בתל אביב לשנת 2023. הסרט התקבל גם לפסטיבל הקולנוע לסרטי סטודנטים במינכן, אליו וינר תכנן לנסוע.

מיד לאחר סיום לימודי הקולנוע, עבד וינר במשך שנה וחצי בבית הספר לקולנוע וטלוויזיה של מכללת ספיר כמנהל ההפקות במכללה.

ארבעה חודשים לפני מותו, צילם וינר את סרט ביכוריו, "הגדת קיבוץ", שהפך לאחר מותו גם לסרטו האחרון. בסרט, הגיבור מחליט יחד עם אשתו ההריונית, לחזור לקיבוץ ילדותו כפר עזה, על מנת להקים משפחה. בסרט, וינר ועטרי שיחקו את הדמויות הראשיות, וכך גם אביו, ושאר אנשי הקיבוץ. כחודש לפני מותו, בספטמבר 2023, נולדה לוינר ועטרי בת.

מותו 
וינר נרצח בביתו בשמחת תורה ה'תשפ"ד-7 באוקטובר 2023 בטבח בכפר עזה על ידי מחבלי חמאס, שפרצו את חלון הממ"ד של ביתם. וינר חסם את החלון, ונאבק במחבלים על מנת לתת לאשתו ובתו בת החודש להימלט. היה בן 37 במותו. וינר נחשב בתחילה כנעדר וגופתו זוהתה ב-11 באוקטובר. אשתו שי-לי התבשרה על מציאת גופתו במהלך ראיון לרשת סקיי ניוז הבריטית.

פילמוגרפיה

קישורים חיצוניים

הערות שוליים 

במאים ישראלים
כפר עזה: אישים
משפחת עטרי
בוגרי הסטודיו למשחק ניסן נתיב
בוגרי בית ספר מנשר לאמנות
חללי טרור ישראלים
חללי מלחמת חרבות ברזל
ישראלים שנולדו ב-1986
ישראלים שנפטרו ב-2023